b'\n_START_ARTICLE_\nBav\xc5\xa1ica\n_START_SECTION_\nDostop\n_START_PARAGRAPH_\nDo Bav\xc5\xa1ice pridemo, \xc4\x8de se iz Bovca peljemo proti Logu pod Mangartom. Ob mogo\xc4\x8dni trdnjavi Klu\xc5\xbee opazimo cesto, ki se za mostom odcepi proti desni. \xc4\x8ce pogledamo malo vi\xc5\xa1je, nam pogled obstane na vencu gora, dolino lahko le slutimo.\n_START_SECTION_\nGeografska lega\n_START_PARAGRAPH_\nV pore\xc4\x8dju zgornje So\xc4\x8de razlikujemo dvoje podro\xc4\x8dij: povirje So\xc4\x8de s Trento in So\xc4\x8do ter Koritni\xc5\xa1ko podro\xc4\x8dje s Koritnico, Bav\xc5\xa1ico in Mo\xc5\xbenico. Bav\xc5\xa1ica je stranska dolina Koritnice. Je tipi\xc4\x8dna ko\xc4\x8dna, to je visokogorska dolina, ki je z vseh strani obdana z visokimi vrhovi in slemeni. V nekoliko lomljeni smeri se Bav\xc5\xa1ica odpira le proti jugozahodu. _NEWLINE_Dolina se deli na ve\xc4\x8d zaselkov. Poleg istoimenske vasi Bav\xc5\xa1ica, ki se lo\xc4\x8di na Zgornjo in Spodnjo Bav\xc5\xa1ico, tu le\xc5\xbeijo \xc5\xa1e zaselki Zabrajda, Pod\xc4\x8delce in Logje._NEWLINE_\xc5\xa0tirikilometrska dolina se na koncu nadaljuje v dva kraka oziroma dve novi dolini, Balo in Bukovec. V obeh so do sredine prej\xc5\xa1njega stoletja pasli ovce, zato ju imenujemo kar planini. Pod planino Bala le\xc5\xbeijo Logje, najvi\xc5\xa1ji naseljeni del doline. Mimo Bale, se prek Jezerce, Prevale in Lan\xc5\xbeevice lahko povzpnemo do prevala \xc4\x8cez Bre\xc5\xbeice in od tam v Lo\xc5\xa1ko Koritnico, lahko pa se \xc4\x8dez \xc5\xa0krbino za gradom in pod \xc5\xa0pi\xc4\x8dkom spustimo v Zadnjo Trento (Zapouden). Vse to so gorski, precej zahtevni prehodi. Tu je tudi izhodi\xc5\xa1\xc4\x8de za vzpone na vrhove Lo\xc5\xa1ke stene in na Pelce, ki se dvigajo nad Bav\xc5\xa1ico. Na drugi strani se nad plazom Kopica, preko planine Bukovec lahko povzpnemo na najbolj markanten hrib, Bav\xc5\xa1ki Grintavec, ali pa se prek prevala Kanja spustimo v Trento. Tudi ta prehod je zahteven._NEWLINE_Med obema planinama, Balo in Bukovcem, se kakor pregrada dviga rajda \xc4\x8crnega vrha od jugozahoda na severovzhod z vrhovi: Obljak (1864m), Mali Pihavec (2072m), Veliki Pihavec (2088m), 2052 in 1996m brez posebnega imena. \xc4\x8crni vrh je skupno ime, obenem pa poseben izraz za prednje  gozdnato pobo\xc4\x8dje obrnjeno proti Bav\xc5\xa1ici. Prehod iz ene v drugo dolino je mo\xc5\xbeen skozi Doli\xc4\x8d, pod pobo\xc4\x8dji Nizkega vrha.\n_START_SECTION_\nNaselitev\n_START_PARAGRAPH_\nPo legendi naj bi bili prvi prebivalci doline trije bratje: \xc5\xa0tefan, Urh in Matija.  Sicer naj bi bile v Bav\xc5\xa1ici sprva pristaje \xe2\x80\x93 poletna prebivali\xc5\xa1\xc4\x8da za \xc5\xbeivino in pastirje iz katerih so se razvila stalna prebivali\xc5\xa1\xc4\x8da ljudi. Po ustnem izro\xc4\x8dili naj bi bilo to v 17. Stoletju, stroka pa pravi da \xc5\xbee nekoliko prej, med 14. In 16. stoletjem.  _NEWLINE_Najve\xc4\x8d prebivalcev je imela Bav\xc5\xa1ica leta 1931 (po popisu). Danes je stalnih prebivalcev le par, ostale doma\xc4\x8dije so uporabljene kot vikend hi\xc5\xa1e oziroma so le \xc5\xa1e ru\xc5\xa1evine.'